B4-1303, 1319, 1320 και 1321/95

Ψήφισμα σχετικά με τη δήλωση της Επιτροπής επί των πυρηνικών δοκιμών

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το μορατόριουμ περί πυρηνικών δοκιμών και ιδιαίτερα το ψήφισμα της 20ής Σεπτεμβρίου 1995 για την επανάληψη των πυρηνικών δοκιμών από τη Γαλλία ((ΣΠ της ημερομηνίας αυτής, Μέρος ΙΙ, σημείο 1.)),

- έχοντας υπόψη το Κεφάλαιο ΙΙΙ της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας,

- έχοντας υπόψη τα στοιχεία που παρουσιάσθηκαν κατά την δημόσια ακρόαση για τις πυρηνικές δοκιμές που πραγματοποίησε το Κοινοβούλιο στις 16 και 17 Οκτωβρίου 1995, και ειδικότερα τη σύνοψη της εκθέσεως της ομάδος διερεύνησης των πραγμάτων της Ευρωπαϊκής Επιτροπής η οποία μετέβη στη Γαλλική Πολυνησία,

- έχοντας υπόψη τη δήλωση του Προέδρου της Επιτροπής και τη συζήτηση που ακολούθησε,

A. επισημαίνοντας ότι η Επιτροπή δήλωσε πως οι γαλλικές αρχές έχουν παράσχει τις πληροφορίες που είχαν ζητηθεί ως προς τις συνθήκες υπό τις οποίες οι δοκιμές αυτές πραγματοποιούνται και τις πιθανές επιπτώσεις επί της υγείας του πληθυσμού και των εκεί εργαζομένων,

1. υπενθυμίζει την αμετακίνητη αντίθεσή του προς όλες τις πυρηνικές δοκιμές και την ακλόνητη πεποίθησή του ότι πρέπει να συναφθεί συμφωνία μέχρι το τέλος του 1996 για την γενική απαγόρευση των πυρηνικών δοκιμών[semigr ] υπενθυμίζει τη δέσμευση που έχουν αναλάβει οι Ηνωμένες Πολιτείες, η Ρωσία, η Μεγάλη Βρετανία και η Γαλλία, να υπογράψουν πριν από τα τέλη του 1996 συνθήκη πλήρους απαγόρευσης των πυρηνικών δοκιμών (μηδενική επιλογή), και χαιρετίζει το γεγονός ότι η Επιτροπή αποφάσισε ομόφωνα να εργασθεί για την εφαρμογή αυτής της πολιτικής[semigr ]

2. καταδικάζει τη συνέχιση των πυρηνικών δοκιμών εκ μέρους της κινεζικής κυβέρνησης[semigr ]

3. καταδικάζει την απόφαση του γάλλου Προέδρου να επιτρέψει τη πραγματοποίηση δεύτερης πυρηνικής δοκιμής παρά τις συνεχιζόμενες διαμαρτυρίες, του απευθύνει δε έκκληση να ματαιώσει τις υπόλοιπες προγραμματισμένες πυρηνικές δοκιμές[semigr ]

4. είναι της άποψης ότι οι πυρηνικές δοκιμές διακυβεύουν την επικύρωση της Συνθήκης για τη μη Διάδοση των Πυρηνικών Όπλων και απευθύνει εκ νέου έκκληση προς την Ευρωπαϊκή Ένωση να αποτελέσει την κινητήρια δύναμη για την εφαρμογή μιας τέτοιας πολιτικής της μηδενικής λύσεως εγκρίνοντας κοινή δράση για την επίτευξη του στόχου αυτού δυνάμει του άρθρου Ι.3 της Συνθήκης για την Ευρωπαϊκή Ένωση[semigr ]

5. επιμένει ότι αποτελεί καθήκον κάθε κράτους μέλους στο πλαίσιο της Συνθήκης ΕΚ να επιδιώκει «μια όλο και στενότερη ένωση των λαών της Ευρώπης» και, στο πλαίσιο της Συνθήκης ΕΕ, να ακολουθεί μια κοινή εξωτερική πολιτική και πολιτική ασφάλειας, να ζητεί τη γνώμη όλων των άλλων κρατών μελών πριν αναλάβει δράσεις οι οποίες, όπως απεφάνθη η Επιτροπή, υπάγονται στο πεδίο της Συνθήκης Ευρατόμ και ιδιαίτερα του άρθρου 34[semigr ]

6. λαμβάνει υπόψη του το γεγονός ότι η Ευρωπαϊκή Επιτροπή κρίνει ομόφωνα πως οι εν λόγω πυρηνικές δοκιμές, δεν θίγουν την υγεία του πληθυσμού και των εκεί εργαζομένων και εκφράζει την ικανοποίησή του για τη δέσμευση της Επιτροπής να του παράσχει όλες αυτές τις πληροφορίες, επισημαίνει δε ότι στην αποστολή της Επιτροπής για την εξακρίβωση των πραγμάτων, δεν επετράπη να επιθεωρήσει ορισμένες εγκαταστάσεις παρακολουθήσεως στην εν λόγω περιοχή, αναθέτει δε στις αρμόδιες επιτροπές του να εξετάσουν τις σχετικές πληροφορίες και να υποβάλουν τα αποτελέσματα των ερευνών τους[semigr ]

7. εκφράζει την ανησυχία του διότι δεν έχουν εκτιμηθεί επαρκώς οι κίνδυνοι αποσταθεροποίησης των ηφαιστειακών δομών της ατόλης της Μουρουρόα, ανησυχεί για την έλλειψη πληροφοριών σχετικά με τις μακροπρόθεσμες επιπτώσεις των πυρηνικών δοκιμών επί του περιβάλλοντος, της υγείας και της ασφάλειας του πληθυσμού της περιοχής και ζητεί από τη Γαλλική Κυβέρνηση να οργανώσει φορέα για την παρακολούθηση των επιπτώσεων επί της υγείας και του περιβάλλοντος ανησυχώντας για τις ενδεχόμενες αρνητικές επιπτώσεις των πυρηνικών δοκιμών για την οικονομική ανάπτυξη των χωρών του Ειρηνικού και ειδικότερα του τουρισμού τους[semigr ]

8. συμμερίζεται την άποψη της Ευρωπαϊκής Επιτροπής ότι η Συνθήκη Ευρατόμ και ιδιαίτερα τα άρθρα 34, 35 και 36 ισχύουν καταρχάς για τις πυρηνικές δοκιμές που πραγματοποιούν τα κράτη μέλη της Ένωσης, συμφωνεί δε με την άποψη της Επιτροπής ότι το άρθρο 34 της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας (ΕΚΑΕ) ισχύει για στρατιωτικές δοκιμές και ότι οι πυρηνικές δοκιμές μπορούν να θεωρηθούν ως «ιδιαίτερα επικίνδυνες» στο πνεύμα του άρθρου αυτού[semigr ]

9. εκφράζει τη λύπη του διότι η Επιτροπή παρέλειψε να διατυπώσει την άποψή της σχετικά με την εφαρμογή του άρθρου 34 της Συνθήκης ΕΚΑΕ πριν από την έναρξη των πυρηνικών δοκιμών[semigr ]

10. ζητεί από την Γαλλική Κυβέρνηση να συγκεντρώσει και να καταγράψει, υποκείμενη σε διεθνή έλεγχο, τα απαραίτητα δεδομένα ώστε η Επιτροπή και το Ευρωπαϊκό Κοινοβούλιο να μπορέσουν να εκτιμήσουν τις μακροπρόθεσμες επιπτώσεις που έχουν οι πραγματοποιούμενες στη Γαλλική Πολυνησία πυρηνικές δοκιμές επί του περιβάλλοντος, της υγείας και της ασφάλειας του πληθυσμού[semigr ]

11. αναθέτει στον Πρόεδρό του να διαβιβάσει το παρόν ψήφισμα στον Πρόεδρο της Γαλλικής Δημοκρατίας, την Επιτροπή, το Συμβούλιο, τις κυβερνήσεις και τα κοινοβούλια των κρατών μελών καθώς και στις κυβερνήσεις των Ηνωμένων Πολιτειών, της Ρωσίας και της Κίνας.